ORDE do 19 de xullo de 2010 pola que se modifica a Orde do 11 de marzo de 2009 pola que se crean, modifican e suprimen ficheiros que conteñen datos de carácter persoal existentes en materia de promoción de actividades e mobilidade xuvenil na extinta Dirección Xeral de Xuventude e Voluntariado da Vicepresidencia da Igualdade e do Benestar.
CONSELLERÍA DE TRABALLO E BENESTAR — III. OUTRAS DISPOSICIÓNS — 26/07/2010

A Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro), regula o tratamento de datos de carácter persoal rexistrados en soportes físicos, que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas, e especialmente a súa honra e intimidade persoal e familiar.
No artigo 20 da devandita lei, disponse que a creación, modificación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente, establecendo no seu punto segundo as indicacións concretas que deben constar nas disposicións de creación e modificación daqueles.
Para dar cumprimento a este precepto publicouse a Orde do 25 de marzo de 2008 (DOG nº 70, do 11 de abril) pola que se crean dous ficheiros de datos de carácter persoal en materia de xuventude na Vicepresidencia da Igualdade e do Benestar, sendo un deles o ficheiro Gzcrea, para rexistro de mozas e mozos orientado a xestionar as solicitudes do Certame Galego de Creadores Novos Gzcrea. Posteriormente, esta orde foi modificada pola Orde do 11 de marzo de 2009 (DOG nº 58, do 25 de marzo) pola que se crean, modifican e suprimen ficheiros que conteñen datos de carácter persoal existentes na Vicepresidencia da Igualdade e do Benestar da Xunta de Galicia, e que afecta o ficheiro automatizado de datos de carácter persoal para o programa Gzcrea.
En consecuencia e en virtude das facultades que me confire o artigo 34.6º da Lei/1983, do 22 de febreiro, de normas reguladoras da Xunta e da súa Presidencia, modificada pola Lei 11/1988, do 20 de outubro, a Lei 2/2007, do 28 de marzo, e a Lei 12/2007, do 27 de xullo,
DISPOÑO:
Artigo 1º.-Obxecto.
Mediante esta orde da consellería de Traballo e Benestar modifícase o ficheiro de carácter persoal que se especifica no anexo.
Artigo 2º.-Contido.
A información exixida no artigo 20 da Lei orgánica 15/1999, do 13 de decembro, de protección de datos de carácter persoal, e no artigo 54 do seu regulamento asociado, o Real decreto 1720/2007, do 21 de decembro, para as disposicións de modificacións de ficheiros está contida no anexo desta orde.
Artigo 3º.-Finalidade e uso dos ficheiros.
Os datos de carácter persoal, incluídos nos ficheiros da Dirección Xeral de Xuventude e Voluntariado modificados por esta resolución só serán utilizados para os fins expresamente previstos e declarados no anexo e polo persoal debidamente autorizado.
Artigo 4º.-Cesión de datos.
Os datos só poderán ser cedidos nos supostos expresamente previstos pola lei e os detallados no anexo. No suposto de cesión de datos ás administracións públicas observarase o disposto na normativa vixente respecto a esta materia.
Artigo 5º.-Órgano responsable do ficheiro.
A responsabilidade sobre os ficheiros automatizados por esta orde correspóndelle á Dirección Xeral de Xuventude e Voluntariado da Consellería de Traballo e Benestar.
No anexo detállase a unidade ante a que exercerán os dereitos de acceso, rectificación, cancelación e oposición de datos que constan nos ficheiros.
Artigo 6º.-Nivel de protección e medidas de seguridade.
O ficheiro modificado por esta orde atópase clasificado atendendo ao disposto no artigo 80 e seguintes do Real decreto 1720/2007, do 21 de decembro. No anexo aparece a clasificación (nivel básico, medio ou alto) do ficheiro modificado baixo esta orde.
O titular do órgano responsable deste ficheiro adoptará as medidas técnicas, de xestión e organización que sexan necesarias para asegurar a confidencialidade e integridade dos datos, así como as conducentes a facer efectivas as garantías, obrigas e dereitos recoñecidos na Lei orgánica 15/1999 e as súas normas de desenvolvemento.
Disposición derradeira
Esta orde estrará en vigor o día seguinte ao da súa publicación no Diario Oficial de Galicia.
Santiago de Compostela, 19 de xullo de 2010.
Beatriz Mato Otero
Conselleira de Traballo e Benestar
Ver referencia pdf "14100D005P008.PDF"